Dec 01,2018
ఎన్‌టీపీసీలో 3.25 శాతం డిజిన్వెస్ట్‌మెంట్‌ !
న్యూఢిల్లీ: దేశంలో ద్రవ్యలోటు అంతకంతకు పెరుగుతుండడం, సాధారణ ఎన్నికల నేపథ్యంలో మోడీ మోడీ సర్కార్‌ తమ అవసరాల కోసం వీలైనం గరిష్ట స్థాయిలో ప్రభుత్వ రంగ కంపెనీల్లో వాటాను విక్రయించాలని భావిస్తోంది. ఇందుకు గాను పెట్టుబడుల ఉపసంహరణ కార్యక్రమాన్ని మళ్లి వేగవంతం చేయాలని భావిస్తున్నట్టుగా సమాచారం. ఇందులో భాగంగానే దేశంలోనే అతిపెద్ద థర్మల్‌ విద్యుత్తు ఉత్పత్తిదారుగా నిలుస్తోన్న ఎన్‌టీపీసీలో 3.25 శాతం వాటాను విక్రయించాలని కేంద్రం యోచిస్తున్నట్లు సమాచారం. ఈ వాటాను విక్రయిస్తే ప్రభుత్వానికి రూ.3,800 కోట్ల మేర ఆదాయం లభించే అవకాశం కనిపిస్తోంది. ఎన్‌టీపీసీలో 10 శాతం వాటా విక్రయానికి ఇది వరకే కేంద్ర మంత్రి మండలి అమోదం తెలిపింది. ఇందులో భాగంగా 6.75 శాతం వాటాను గత ఏడాది ఆగస్టులో ప్రభుత్వం విక్రయించింది. మిగిలిన 3.25 శాతం వాటాను ఆఫర్‌ ఫర్‌ సేల్‌ (ఓఎఫ్‌ఎస్‌) ద్వారా డిసెంబరులో నెలలో విక్రయించాలని భావిస్తున్నట్లు ఉన్నతాధికారి ఒకరు తెలిపారు. ఆర్ధిక వ్యవస్థకు వెన్నెముఖలా ఉన్న పిఎస్‌యుల్లోని వాటాలను ప్రయివేటు శక్తులకు విక్రయించడం ద్వారా ఆదాయాన్ని సమకూర్చుకోవాలని భావించడాన్ని ఆర్థికవేత్తలు తప్పుబడుతూ వస్తోన్న సంగతి తెలిసిందే.
మీ స్నేహితులకు రికమెండ్ చెయ్యండి